32001R0500
L 073/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) 500/2001 НА КОМИСИЯТА
от 14 март 2001 година
за установяването на подробни правила за прилагане на Регламент (ЕИО) № 2847/93 на Съвета по отношение контрола на улова на риболовните кораби на Общността в териториалните води на трети страни и в открито море
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2847/93 на Съвета от 12 октомври 1993 г. за установяването на система за контрол, приложима към общата политика в областта на рибарството (1), последно изменен с Регламент (ЕО) № 2846/98 (2), и по-специално член 18, параграф 4 от него,
като има предвид, че:
(1)
Държавите-членки са длъжни, по силата на член 18, параграф 1 от Регламент (ЕИО) № 2847/93, да нотифицират по електронен път на Комисията количествата улов от корабите, плаващи под техен флаг, във водите, попадащи под суверенитета или под юрисдикцията на трети страни и в открито море, както и всяка информация, получена по силата на член 17, параграф 2.
(2)
Уместно е следователно да се уточни изпращането на подробната информация, интервалът на изпращане, както и използваният формат за изпращане на въпросната информация.
(3)
Мерките, предвидени в настоящия регламент, са съвместими със становището на Управителния комитет по риболова и аквакултурите,
ПРИЕ НАСТОЯЩИЯ РЕГЛАМЕНТ:
Член 1
1. Всяка държава-членка нотифицира по електронен път на Комисията, преди края на първия месец на всяко тримесечие, количествата от всеки наличен запас, неподлежащ на TAC или на квоти, на риболовните кораби, плаващи под неин флаг във водите, попадащи под суверенитета или под юрисдикцията на трети държави и в открито море и:
-
разтоварени пряко на нейна територия през предходното тримесечие,
-
разтоварени пряко в трети страни през предходното тримесечие,
-
трансбордирани на кораби на трети страни през предходното тримесечие.
2. Всяка държава-членка нотифицира по електронен път на Комисията преди края на първия месец на всяко тримесечие количествата улов от риболовните кораби, плаващи под флаг на държава-членка, във води, попадащи под суверенитета или под юрисдикцията на трети страни и в открито море, и разтоварени на нейна територия в течение на предходното тримесечие.
3. Когато предава информациите за улова, предмет на параграфи 1 и 2, държавата-членка използва формата, определен в приложението.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 март 2001 година.